Deg tebrat d-yuzen i wegdud, unbir-agi, Bouteflika ilemmeḥ-d iwaya. Aṭas n “les voix autorisées” d-yemeslayen i kra n yiɣmisen nnan belli aselway n tmurt i ɛewwel s tidet, ad inesseb tamaziɣt. Rnu, ɛlaḥsab “les voix-agi”, lukan tcud temsalt ar Bouetflika kan, tili tamaziɣt d tunṣibt acḥal-aya. Lmaɛna n wawal belli llan gar yimḍebren n Tmurt ur yeɛǧib ara lḥal. Ayen d-wekden lebɣi n usenṣeb n tutlayt tamaziɣt, dayen yeḍran deg parlement di tɣimit-is n tefsut. Ass-nni, i tikkelt tamazwrut deg umezruy n parlement, “yefreq” Ould Khlifa aḍris s tutlayt tamaziɣt, s tlata n yigemmayen (talatinit, taɛrabt akked tifinaɣ).